CELEX: 32021D0737
Language: hu
Date: 2021-05-04 00:00:00
Title: A Bizottság (EU) 2021/737 végrehajtási határozata (2021. május 4.) a Biobor JF biocid termék forgalmazásának és felhasználásának engedélyezésével kapcsolatban az Osztrák Szövetségi Éghajlat-politikai, Környezetvédelmi, Energiaügyi, Mobilitáspolitikai, Innovációs és Technológiai Minisztérium által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról (az értesítés a C(2021) 3015. számú dokumentummal történt) (Csak a német nyelvű szöveg hiteles)

2021.5.6.   
               
               
                  HU
               
               
                  Az Európai Unió Hivatalos Lapja
               
               
                  L 159/5
               
            
         A BIZOTTSÁG (EU) 2021/737 VÉGREHAJTÁSI HATÁROZATA
         (2021. május 4.)
         a Biobor JF biocid termék forgalmazásának és felhasználásának engedélyezésével kapcsolatban az Osztrák Szövetségi Éghajlat-politikai, Környezetvédelmi, Energiaügyi, Mobilitáspolitikai, Innovációs és Technológiai Minisztérium által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról
         
            
               (az értesítés a C(2021) 3015. számú dokumentummal történt)
            
         
         (Csak a német nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
         mivel:
         
                     (1)
                  
                  
                     2020. június 24-én az Osztrák Szövetségi Éghajlat-politikai, Környezetvédelmi, Energiaügyi, Mobilitáspolitikai, Innovációs és Technológiai Minisztérium (a továbbiakban: az illetékes hatóság) az 528/2012/EU rendelet 55. cikke (1) bekezdésének első albekezdésével összhangban határozatot fogadott el arról, hogy 2020. december 22-ig engedélyezi a Biobor JF biocid termék forgalmazását és felhasználását a légi járművek üzemanyagtartályainak és üzemanyagrendszereinek antimikrobiális kezelése céljából (a továbbiakban: az intézkedés). Az illetékes hatóság értesítette a Bizottságot és a többi tagállam illetékes hatóságait az intézkedésről és annak indokairól, összhangban az említett rendelet 55. cikke (1) bekezdésének második albekezdésével.
                  
               
                     (2)
                  
                  
                     Az illetékes hatóság által szolgáltatott információk szerint az intézkedésre a népegészségügy védelme érdekében volt szükség. A légi járművek üzemanyagtartályainak és üzemanyagrendszereinek mikrobiológiai szennyezettsége a légi jármű motorjának meghibásodásához vezethet és veszélyeztetheti annak légialkalmasságát, valamint az utasok és a személyzet biztonságát. A Covid19-világjárvány és az abból eredő repülési korlátozások ahhoz vezettek, hogy számos repülőgépet ideiglenesen parkoltatnak. A légi járművek kényszerű helyben állása a mikrobiológiai szennyezettséget tovább súlyosbító tényező.
                  
               
                     (3)
                  
                  
                     A Biobor JF 2,2’-(1-metiltrimetiléndioxi)bisz-(4-metil-1,3,2-dioxaborinánt) (CAS-szám: 2665-13-6) és 2,2’-oxibisz-(4,4,6-trimetil-1,3,2-dioxaborinánt) (CAS-szám: 14697-50-8) tartalmaz az 528/2012/EU rendelet V. mellékletében meghatározottak szerinti 6. terméktípusba (Termékek eltarthatóságát biztosító tartósítószerek) tartozó biocid termékekben felhasználható hatóanyagként. Mivel ezek a hatóanyagok nincsenek felsorolva az 1062/2014/EU felhatalmazáson alapuló bizottsági rendelet (2) II. mellékletében, nem szerepelnek a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramban sem. Az említett rendelet 89. cikke ezért nem alkalmazható rájuk, és a hatóanyagokat értékelni kell és jóvá kell hagyni, mielőtt az azokat tartalmazó biocid termékek nemzeti szinten is engedélyezésre kerülhetnek.
                  
               
                     (4)
                  
                  
                     A Bizottsághoz 2020. december 7-én indokolással ellátott kérelem érkezett az illetékes hatóságtól, az intézkedésnek az 528/2012/EU rendelet 55. cikke (1) bekezdése harmadik albekezdésének megfelelő meghosszabbítására vonatkozóan. Az indokolással ellátott kérelem benyújtását az azzal kapcsolatos aggodalmakra alapozták, hogy a légi közlekedés biztonságát 2020. december 22-ét követően is veszélyeztetheti a légi járművek üzemanyagtartályainak és üzemanyagrendszereinek mikrobiológiai szennyezettsége, valamint arra az állításra, hogy a Biobor JF alapvető fontosságú az ilyen mikrobiológiai szennyezettség megakadályozásában.
                  
               
                     (5)
                  
                  
                     Az illetékes hatóság által szolgáltatott információk szerint a Biobor JF az egyetlen olyan termék, amely a mikrobiológiai szennyeződés kezelésére alkalmas. A légijármű- és hajtóműgyártók által erre a felhasználásra javasolt egyetlen alternatív biocid termék (Kathon™ FP 1.5) már nem forgalmazható.
                  
               
                     (6)
                  
                  
                     Amint azt az illetékes hatóság jelezte, az üzemanyagtartályok és üzemanyagrendszerek mechanikai kezelése csak korlátozott mértékben lehetséges, és a gyártó előírásainak megfelelően a tartály tisztítása után gyakran biocid termék hozzáadása szükséges. A mechanikai tartálykezelés a légi jármű típusától függően akár 200 utasórát is igénybe vehet, ami a légi jármű többnapos üzemszüneti idejét jelenti.
                  
               
                     (7)
                  
                  
                     Ezenkívül a mechanikai kezelés azt jelenti, hogy a repülőgép-szerelőknek számos biztonsági óvintézkedést figyelembe véve, szűk tartályban kell dolgozniuk, ami fizikai és szellemi szempontból rendkívül megterhelő, és a lehető legkisebbre kell csökkenteni.
                  
               
                     (8)
                  
                  
                     A Bizottság rendelkezésére álló információk szerint a Biobor JF gyártója már intézkedéseket hozott a termék rendes engedélyeztetése érdekében, és várhatóan a közeljövőben benyújtja a termékben lévő hatóanyagok jóváhagyására irányuló kérelmet. A hatóanyagok jóváhagyása és a biocid termék ezt követő engedélyezése tartós megoldást jelentene a jövőre nézve, de az eljárások befejezéséig még jelentős időre lesz szükség.
                  
               
                     (9)
                  
                  
                     A légi járművek üzemanyagtartályainak és üzemanyagrendszereinek mikrobiológiai szennyezettsége ellenőrzésének hiánya veszélyeztetheti a légi közlekedés biztonságát, és ezt a veszélyt más biocid termékkel vagy más eszközzel nem lehet megfelelően kezelni. Ezért helyénvaló lehetővé tenni az illetékes hatóság számára, hogy meghosszabbítsa az intézkedést.
                  
               
                     (10)
                  
                  
                     Tekintettel arra, hogy az intézkedés 2020. december 22-én hatályát vesztette, ennek a határozatnak visszamenőleges hatállyal kell bírnia.
                  
               
                     (11)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Az Osztrák Szövetségi Éghajlat-politikai, Környezetvédelmi, Energiaügyi, Mobilitási, Innovációs és Technológiai Minisztérium 2022. június 26-ig meghosszabbíthatja a Biobor JF biocid termék forgalmazását és felhasználását a repülőgép-üzemanyagtartályok és -üzemanyagrendszerek antimikrobiális kezelésére.
         
         
            2. cikk
            Ennek a határozatnak a címzettje az Osztrák Szövetségi Éghajlat-politikai, Környezetvédelmi, Energiaügyi, Mobilitáspolitikai, Innovációs és Technológiai Minisztérium.
            Ezt a határozatot 2020. december 23-tól kell alkalmazni.
         
         
            Kelt Brüsszelben, 2021. május 4-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 167., 2012.6.27., 1. o.
         
         
            (2)  A Bizottság 1062/2014/EU felhatalmazáson alapuló rendelete (2014. augusztus 4.) a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.).